**Podrobnosti výkonu Cyklických odpočtov a Mimoriadnych odpočtov**

**Spôsob výkonu Cyklických odpočtov a Mimoriadnych odpočtov**

* 1. Na určenom tlačive „Upozornenie pre odberateľov zemného plynu“ (ďalej len „Upozornenie“) Odpočtár vopred oznámi termín a čas vykonávania Odpočtov, vyvesením v bytových domoch (s viacerými Odberateľmi), a to vo vchode, prednostne na miesto určené pre oznamy (napr. výveska, nástenka, a nie na vonkajšie vchodové dvere). V IBV (individuálna bytová výstavba - samostatné rodinné domy) „Upozornenie“ nevylepuje. Vykonanie Odpočtu v obciach oznámi prostredníctvom miestneho rozhlasu. Vo veľkých mestách a tam, kde oznámenie rozhlasom nie je možné, Odpočet týmto spôsobom neoznamuje. Tlačivo „Upozornenie pre odberateľov zemného plynu“ musí obsahovať farebné logo Objednávateľa a Poskytovateľa, ktorého formu a obsah odsúhlasí Objednávateľ. Tlač a potrebnú distribúciu na Odberné miesta zabezpečuje Poskytovateľ.
  2. Na tlačive Upozornenie je Odpočtár oprávnený vypísať len dátum plánovaného Odpočtu a čas jeho výkonu od konkrétnej hodiny do konkrétnej hodiny.
  3. Čas Odpočtu je Odpočtár povinný určiť maximálne v 2 hod. intervale.
  4. Odpočty je Odpočtár oprávnený vykonať každý deň v čase od 8:30 hod. do 20:30 hod. s prihliadnutím na dostupnosť Odberných miest počas pracovných dní, prípadne aj v sobotu, ak to situácia s prístupnosťou Meradiel k odčítaniu spotreby vyžaduje (napr. záhradkárske oblasti, víkendové chalupy a pod.).
  5. „Upozornenie“ je Odpočtár povinný vyvesiť minimálne dva dni pred výkonom Odpočtu.
  6. Oznámené termíny Odpočtu je Odpočtár povinný presne dodržiavať.
  7. Odpočtár nesmie vykonávať akékoľvek iné úpravy Upozornenia než doplnenie plánovaného času Odpočtu. Odpočtár nesmie dopĺňať do Upozornenia žiadne poznámky, napr. rôzne poznámky, že ak odberateľ nebude doma nech nechá vo dverách lístok zo stavom odpočtu, alebo uvádzať svoj mobilný telefón na nahlásenie spotreby a pod. Akákoľvek takáto úprava Upozornenia sa považuje za porušenie Zmluvy.
  8. Po príchode na miesto Odpočtu môžu nastať rôzne situácie:
     1. Meradlo je prístupné – odpočtár vykoná dole popísaným spôsobom fyzický Odpočet, kontrolu Meradla a súladu dodaných údajov v PDA. Údaje o Odpočte, všetky ostatné predpísané dáta a nezrovnalosti v zmysle požiadaviek Zmluvy nahrá do PDA. Po vykonanom Odpočte odfotografuje stav počítadla Meradla. Ak PDA vyhodnotí Odpočet ako nevierohodný, alebo stav počítadla Meradla je nečitateľný, alebo pri kontrole Meradla Odpočtár zistí nedostatky, prípadné zásahy do Meradla, musí zistený stav zdokumentovať fotograficky.
     2. V prípade, že Odberateľ odmietne Odpočtárovi sprístupniť Meradlo za účelom Odpočtu (nevpustenie do bytu alebo na pozemok a pod.), Odpočtár je povinný upozorniť Odberateľa na jeho povinnosť umožniť mu fyzické odpočítanie spotreby zemného plynu v zmysle platnej legislatívy.
     3. Ak Meradlo nie je opakovane prístupné (Odpočtár je povinný fyzicky prísť na Odberné miesto minimálne 2 krát), zanechá Odberateľovi písomné oznámenie s uvedením nového dátumu a času odčítania stavu počítadla Meradla. Následne v uvedenom termíne a čase vykoná Odpočet obdobne ako v písm. a) tohto bodu.
  9. Odpočtár je povinný zapísať do PDA skutočný stav počítadla Meradla (bez zaokrúhľovania a bez desatinných miest).
  10. Odpočtár je povinný počas vykonávania fyzického Odpočtu skontrolovať neporušenosť Meradla (tj. či nie je Meradlo poškodené, skontroluje neporušenosť úradných značiek a značiek montážnika – plomby, či nedochádza k odberu bez meradla – krátky spoj, otvorenie obtoku a iné možné zásahy). Zistené nedostatky Odpočtár odfotografuje a bezodkladne informuje svojho riadiaceho pracovníka.
  11. Ak Odpočtár nepríde do styku s Odberateľom (Meradlo je voľne dostupné z verejného priestoru, napr. v plote, na chodbe a pod.) nie je potrebné, aby Odpočtár kontaktoval Odberateľa.
  12. Odpočtár je pri vykonávaní Odpočtu povinný overiť aj správnosť nasledovných údajov o Odberateľovi: číslo Meradla, meno a priezvisko (ak je pri Odpočte prítomný), adresu, číslo domu. V prípade nezhody uvedených údajov zapíše správne údaje do PDA.
  13. Odpočtár vykonávajúci Odpočet musí mať na viditeľnom mieste pripevnený preukaz Odpočtára s osobnými identifikačnými údajmi a údajmi o Poskytovateľovi. Na požiadanie Odberateľa je Odpočtár povinný sa preukázať i kópiou poverenia na vykonávanie Odpočtu, vystaveného Objednávateľom a občianskym preukazom Odpočtára.
  14. Poskytovateľ je povinný zabezpečiť, aby jeho Odpočtári pri vykonávaní Odpočtov svojim zovňajškom a správaním pôsobili tak, aby nepoškodzovali dobré meno Objednávateľa a je povinný zabezpečiť, aby Odpočty nevykonávali pod vplyvom alkoholických nápojov alebo omamných či psychotropných látok.

**Časový rámec prípravy a spracovania Cyklických odpočtov**

* 1. Poskytovateľ si od Objednávateľa prevezme cez Úložisko v elektronickej forme v stanovenej lehote Odpočtové jednotky s údajmi o Odbernom mieste, vykoná si ich interné rozdelenie a postúpi ich k výkonu Odpočtu Odpočtárom prostredníctvom PDA.
  2. Poskytovateľ je povinný vykonávať verifikáciu Odpočtov v dvoch stupňoch. Prvý stupeň verifikácie vykonáva v PDA, ktorý musí byť touto funkcionalitou vybavený. Druhý stupeň verifikácie odpočtov vykonáva vo vlastnom IT systéme pred odoslaním odpočtových dát Objednávateľovi.
  3. Následne odošle Objednávateľovi súbor odpočtových dát, ktoré budú následne Objednávateľom kontrolované a verifikované. Odpočtové dáta musia byť zasielané priebežne po odčítaní Odberného miesta, pričom celý proces od fyzického Odpočtu, naplnenie PDA odpočtovými dátami, kontroly v IT systéme Poskytovateľa a pristavenie odpočtových dát na úložisko Objednávateľa nesmie presiahnuť 2 kalendárne dni.
  4. Ak akýkoľvek Odpočet bude systémom na strane Objednávateľa vyhodnotený ako nevierohodný, zodpovedný pracovník Objednávateľa rozhodne o vierohodnosti odčítania. Ak Odpočet nie je možné zvierohodniť odošle ho Poskytovateľovi cez Úložisko na opätovné odčítanie ako opakovanie doručeného Odpočtu. Zvierohodnením sa rozumie verifikácia fyzicky odčítaného stavu počítadla Meradla, ak je jeho stav mimo očakávaných hraníc spotreby zemného plynu.

|  |  |  |
| --- | --- | --- |
| **Dátum (\*)** | **Činnosť Objednávateľa** | **Činnosť Poskytovateľa** |
| **24. deň (akt. mesiac)** | Kontrola priebežne dodávaných Odpočtov od Poskytovateľa z predchádzajúceho cyklu. | Ukončenie výkonu fyzických Odpočtov z predošlého cyklu na Odberných miestach, priebežný export spracovaných a skontrolovaných odpočtových dát Objednávateľovi. |
| **25. deň (akt. mesiac)** | Import posledných odpočtových dát z predošlého cyklu od Poskytovateľa, kontrola a spracovávanie dodaných Odpočtových jednotiek, sumarizácia dodaných Odpočtových jednotiek z predchádzajúceho cyklu od Poskytovateľa. | Export posledných odpočtových dát z predchádzajúceho cyklu do 13:00 hod. Objednávateľovi. |
| **27. deň (akt. mesiac)** | Export Odpočtových jednotiek nového cyklu Poskytovateľovi. | Prevzatie (import) nových Odpočtových jednotiek na výkon Odpočtu od Objednávateľa. Príprava Odpočtových jednotiek na výkon odpočtov a distribúcia odpočtov do PDA Odpočtárov. |
| **28. deň - posledný deň mesiaca (akt. mesiac)** | Kontrola a spracovávanie dodaných odpočtových dát z predošlého ukončeného cyklu. | Oznamovanie odpočtov v komplexnej bytovej výstavbe (KBV). |
| **1. deň (nasl. mesiac)** | Kontrola a spracovávanie dodaných odpočtových dát z predošlého ukončeného cyklu. Vyhodnocovanie úspešnosti Odpočtov. | Začiatok výkonu fyzických Odpočtov do PDA. Prenos odpočítaných odpočtových dát z PDA do centrálneho servera Poskytovateľa. |
| **2. deň (nasl. mesiac) až**  **23. deň (nasl. mesiac)** | Kontrola a spracovávanie priebežne importovaných odpočtových dát z aktuálneho cyklu od Poskytovateľa. | Oznamovanie a výkon fyzických Odpočtov do PDA s ich prenosom do centrálneho servera. Priebežný export spracovaných a skontrolovaných odčítaných odpočtových dát Objednávateľovi. |
| **24. deň (nasl. mesiac)** | Kontrola priebežne dodávaných Odpočtov od Poskytovateľa z predchádzajúceho cyklu. | Ukončenie výkonu fyzických Odpočtov z predošlého cyklu na Odberných miestach, priebežný export spracovaných a skontrolovaných odpočtových dát Objednávateľovi. |
| **25. deň (nasl. mesiac)** | Import posledných odpočtových dát z predošlého cyklu od Poskytovateľa, kontrola a spracovávanie dodaných Odpočtových jednotiek, sumarizácia dodaných Odpočtových jednotiek z predchádzajúceho cyklu od Poskytovateľa. | Export posledných odpočtových dát z predchádzajúceho cyklu do 13:00 hod. Objednávateľovi. |
| **27. deň (nasl. mesiac)**  **Opakovanie** | Export Odpočtových jednotiek nového cyklu Poskytovateľovi. | Prevzatie (import) nových Odpočtových jednotiek na výkon Odpočtu od Objednávateľa. Príprava Odpočtových jednotiek na výkon Odpočtov a distribúcia odpočtov do PDA Odpočtárov. |

**(\*)** Zmeny uvedených termínov časového rámca prípravy a spracovania Odpočtov počas trvania Zmluvy je Objednávateľ oprávnený vykonať jednostranne, a to formou pokynu Poskytovateľovi.

**Opakovaný odpočet (v prebiehajúcom cykle Odpočtov)**

Ak nie je možné dodaný Odpočet zvierohodniť, Objednávateľ ho odošle Poskytovateľovi cez Úložisko za účelom vykonania opakovaného Odpočtu. Poskytovateľ je povinný bezodkladne Odberné miesto opätovne navštíviť, vykonať opakovaný Odpočet, stav počítadla Meradla odfotografovať a odoslať ho cez Úložisko Objednávateľovi v termíne do 2 kalendárnych dní od doručenia Odpočtu Objednávateľom na Úložisko. Fotografiu stavu počítadla Meradla Poskytovateľ umiestni na centrálny server Poskytovateľa a sprístupni ju Objednávateľovi.

|  |  |  |
| --- | --- | --- |
| **Dátum (\*)** | **Činnosť Objednávateľ** | **Činnosť Poskytovateľ** |
| **3. deň mesiaca až**  **28. deň mesiaca** | Kontrola a spracovávanie dodaných odpočtových dát  priebežne importovaných z aktuálneho cyklu Poskytovateľom. Vytváranie a export požiadaviek na výkon opakovaných Odpočtov Poskytovateľovi. Priebežné spracovanie opakovaných Odpočtov. | Opakovaná návšteva Odberných miest ktorých sa týkajú opakované Odpočty, preverenie Odpočtu a výkon opakovaného Odpočtu do PDA. Priebežný export preverených opakovaných Odpočtov Objednávateľovi do 2 dní od jeho vloženia na úložisko Objednávateľom. |

**(\*)** Zmeny uvedených termínov časového rámca prípravy a spracovania Odpočtov počas trvania Zmluvy je Objednávateľ oprávnený vykonať jednostranne, a to formou pokynu Poskytovateľovi.

**Časový rámec prípravy a spracovania Mimoriadnych odpočtov**

* 1. Poskytovateľ si od Objednávateľa prevezme cez Úložisko v elektronickej forme v stanovenej lehote príkazy na odpočet podľa Odpočtových jednotiek, vykoná si ich interné rozdelenie a postúpi ich k výkonu Odpočtu Odpočtárom pomocou PDA alebo iným vhodným spôsobom, ak táto Zmluva pripúšťa zápis Odpočtu iným vhodným spôsobom. Poskytovateľ je povinný vykonávať internú kontrolu nahraných Odpočtov vo vlastnom IT systéme pred odoslaním odpočtových dát Objednávateľovi v rozsahu:
     1. kontrola naplnenia dát Odpočtov k Odbernému miestu vrátane skutočného dátumu Odpočtov,
     2. správneho priradenia stavu počítadla k Meradlu,
     3. verifikácie odčítaného stavu Meradla,
     4. kontroly pretočenia stavu počítadla Meradla.
  2. Preverené odpočty bude Poskytovateľ priebežne (denne) ukladať na Úložisko, odkiaľ ich Objednávateľ naimportuje do svojho informačného systému a vykoná ich verifikáciu.
  3. Ak nie je možné dodaný Odpočet zvierohodniť, Objednávateľ ho odošle Poskytovateľovi cez Úložisko za účelom vykonania opakovaného Odpočtu. Poskytovateľ je povinný bezodkladne Odberné miesto opätovne navštíviť, vykonať opakovaný Odpočet, stav Meradla odfotografovať a odoslať ho cez Úložisko Objednávateľovi v termíne do 2 kalendárnych dní od doručenia Odpočtu Objednávateľom na Úložisko. Fotografiu stavu počítadla Meradla Poskytovateľ umiestni na centrálny server Poskytovateľa a sprístupni ju Objednávateľovi.

**Kontrola vierohodnosti Odpočtov pri Cyklických odpočtoch a Mimoriadnych odpočtoch**

1. Kontrola tolerancie musí spĺňať nasledovné kritériá: minimálna spotreba zemného plynu musí mať hodnotu väčšiu alebo rovnú ako 1 a súčasne spotreba nesmie presahovať povolené hodnoty podľa tabuľky:

|  |  |  |
| --- | --- | --- |
| Predpokladaná ročná spotreba zemného plynu (m3) | Povolená horná hranica odchýlky v % od predpokladanej spotreby zemného plynu | Povolená dolná hranica odchýlky v % od predpokladanej spotreby zemného plynu |
| nad 60 000 | 20 | - 20 |
| 6500 až 60000 | 30 | -30 |
| 1700 až 6500 | 40 | -40 |
| 201 až 1700 | 60 | -60 |
| do 200 | 100 | -100 |

Pričom predpokladaná ročná spotreba zemného plynu sa určí:

1. u Odberateľov s históriou odberu zemného plynu kratšou ako 1 rok sa za predpokladanú spotrebu považuje spotreba uvedená Odberateľom – dodá Objednávateľ
2. u Odberateľov s históriou odberu zemného plynu dlhšou ako 1 rok sa za predpokladanú spotrebu považuje spotreba za posledné ucelené 12-mesačné obdobie:
   1. prvotný údaj dodá Objednávateľ,
   2. po 1. roku vykonávania Odpočtov bude údaj vyhodnocovať Poskytovateľ.

**Výpočet spotreby pri pretočení počítadla Meradla**

5.1 Pri pretočení Meradla (situácia, keď začne Meradlo znovu počítať od nulového stavu) sa spotreba pre vyššie uvedenú kontrolu vierohodnosti počíta nasledovne:

**Spotreba = SFO – PS + MAX**

kde:

SFO je (stav Meradla získaný pri Odpočte)

PS je (predchádzajúci stav)

MAX je (maximálny možný stav počítadla Meradla určený podľa počtu miest počítadla Meradla viď tabuľka nižšie, t.j. napr. 99999 pre 5-miestne počítadlo)

|  |  |
| --- | --- |
| Počet miest počítadla | Maximálny stav |
| 5 | 99 999 |
| 6 | 999 999 |
| 7 | 9 999 999 |
| 8 | 99 999 999 |
| 9 | 999 999 999 |
| 10 | 9 999 999 999 |